Foto’s: Talle beseer ná taxi en voertuig botsFoto: @OF_THE_SOUTH / Twitter Sestien mense is Woensdagoggend beseer nadat ŉ minibustaxi en ŉ voertuig in Roodepoort gebots het. Volgens Santi Steinmann, ŉ woordvoerder van Netcare 911, het die ongeluk by ŉ kruising in Hendrik Potgieterweg in Florida Glen plaasgevind. “Die pasiënte het verskeie beserings opgedoen wat wissel van matig tot ernstig,” het Steinmann gesê. Paramedici van verskeie nooddienste het die beseerdes na verskillende hospitale geneem vir verdere behandeling. Volgens ŉ ooggetuie het die taxi glo ŉ stopstraat verontagsaam en teen die ander voertuig gebots waarna die taxi omgeslaan het. Die polisie ondersoek die oorsaak van die ongeluk.